REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11Broj 06-2/148-20

9. novembar 2020. godine

B e o g r a d

ZAPISNIK

3. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 9. NOVEMBRA 2020. GODINE

Sednica je počela u 12,15 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Nikola Jolović, Olivera Pešić, Sonja Vlahović, Goran Kovačević, Bratimir Vasiljević, Ana Čarapić, Vladimir Marinković i Milorad Mijatović.

Sednici su prisustvovali zamenici članova Odbora: Viktor Jevtović, Milenka Subić, Adrijana Pupovac, Ana Beloica, Svetlana Milijić, Uglješa Marković, Radovan Tvrdišić, Anamarija Viček i Đorđe Kosanić.

 Sednici su prisustvovali predstavnici i poverenici Vlade: Siniša Mali, ministar finansija, Darko Komnenić, v.d. pomoćnik ministra za Sektor budžeta i Milesa Marjanović, načelnik Odeljenja budžeta.

Sednici su prisustvovali: Pavle Petrović, predsednik Fiskalnog saveta i članovi Saveta Nikola Altiparmarkov i Danko Brčerević.

Na predlog predsednika, Odbor je jednoglasno **(16 glasova za) utvrdio** sledeći

D n e v n i r e d:

- Usvajanje zapisnika sa 2. sednice Odbora;

1. Razmatranje Predloga zakona o izmenama i dopunama Zakona o budžetu Republike Srbije za 2020. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2020. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2020. godinu, Predlogom odluke o davanju saglasnosti na Odluku o izmenama i dopunama Finansijskog plana Fonda za socijalno osiguranje vojnih osiguranika za 2020. godinu i Predlogom odluke o davanju saglasnosti na Odluku o izmenama Finansijskog plana Nacionalne službe za zapošljavanje za 2020. godinu, koji je podnela Vlada (broj 400-1688/20 od 6. novembra 2020. godine), u načelu.

Pre prelaska na rad po utvrđenim tačkama dnevnog reda, Odbor je sa **15 glasova za i jednim članom Odbora koji nije glasao** usvojio zapisnik sa 2. sednice Odbora.

 Predsednik Odbora Aleksandra Tomić obavestila je prisutne na sednici da su, u skladu sa članom 173. stav 2. Poslovnika Narodne skupštine, Odboru su dostavljeni izveštaji odbora koji su razmatrali Predlog izmena i dopuna Zakona o budžetu za 2020. godinu, i to: Izveštaj Odbora za zdravlje i porodicu, koji je odlučio da predloži Odboru za finansije, republički budžet i kontrolu trošenja javnih sredstava da prihvati razdeo 27 Ministarstva zdravlja, sa predlogom odluke o davanju saglasnosti na Odluku o izmenama Finansijskog plana Republičkog zavoda za zdravstveno osiguranje i Izveštaj Odbora za privredu, regionalni razvoj, trgovinu, turizam i energetiku, koji je odlučio je da predloži Odboru za finansije da se prihvati razdeo 21 Ministarstvo privrede, 28 Ministarstvo rudarstva i energetike i razdeo 32 Ministarstvo trgovine, turizma i telekomunikacija, u načelu. Takođe je izvestila da je Fiskalni savet dostavio Ocenu Predloga zakona o izmenama i dopunama Zakona o budžetu Republike Srbije za 2020. godinu.

 Ministar Finansija Siniša Mali predstavio je Predloga zakona o izmenama i dopunama Zakona o budžetu Republike Srbije za 2020. godinu. Rebalansom su predviđeni ukupni prihodi od 1. 291, 4 milijarde dinara i rashodi u visini od 1.774,4 milijarde dinara, kao i deficit od 483 milijarde dinara (8,75 odsto). Njime su obuhvaćene sve kapitalne investicije, kao i planirana pomoć i podrška zdravstvu, od izgradnje kovid bolnica, ulaganja u rekonstrukciju bolnica, do nabavke opreme. Podsetio je da je država tokom kovid pandemije izdvojila 5,8 milijardi evra za pomoć privredi; u prvom kvartalu 2020. godine zabeležen je rast BDP-a od 5,1 odsto, koji će usled korone pretrpeti pad na minus jedan odsto u 2021. godini, kao i da je u drugom kvartalu ove godine ostvarena najniža stopa nezaposlenosti od 7,3 odsto.

Ocenu rebalansa budžeta dao je i predsednik Fiskalnog saveta Pavle Petrović koji je rekao da se mora nastaviti investiranje u putnu infrastrukturu, zdravstvo, ali i investiranje u obrazovanje i zaštitu životne sredine. Naveo je da visina deficita u rebalansu budžeta premašuje prosek od 7,5 odsto, koliko deficit iznosi u zemljama centralne i istočne Evrope, što je posledica državne pomoći državnim i javnim preduzećima, uključujući i meru podele stotinu evra svim građanima.

Ministar Siniša Mali osporio je ocenu Fiskalnog saveta o nedelotvornosti mera podrške građanima i privredi i naglasio da MMF i Evropska agencija za obnovu i razvoj podržavaju mere Vlade usmerene na zaštitu životnog standarda građana, te da je Srbija prva zemlja u Evropi po stopi privrednog rasta. U konstruktivnoj rasparvi sa predstavnicima Fiskalnog saveta učestvovali su predsednik Odbora dr Aleksandra Tomić i članovi i zamenici članova Odbora: Goran Kovačević, Svetlana Milijić i Vladimir Marinković, koji su isticali egzaktne i merljive rezultate u srpskoj ekonomiji, kao što su: finansijska konsolidaciji države, smanjenje javnog duga, stabilan kurs dinara, veliki broj direktnih stranih investicija i podsticaji za domaće investitore, povećanje minimalne cene rada i drugi neosporni uspesima naše države ekonomskom planu.

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava jednoglasno (16 glasova za) usvojio je

I Z V E Š T A J

I

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o budžetu Republike Srbije za 2020. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2020. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2020. godinu, Predlogom odluke o davanju saglasnosti na Odluku o izmenama i dopunama Finansijskog plana Fonda za socijalno osiguranje vojnih osiguranika za 2020. godinu i Predlogom odluke o davanju saglasnosti na Odluku o izmenama Finansijskog plana Nacionalne službe za zapošljavanje za 2020. godinu, u načelu.

II

 Odbor za finansije, republički budžet i kontrolu trošenja javnih sredstava, na osnovu člana 174. Poslovnika Narodne skupštine, razmotrio je izveštaje odbora Narodne skupštine koji su, u skladu sa članom 173. stav 1. Poslovnika Narodne skupštine, dostavljeni Odboru za finansije, republički budžet i kontrolu trošenja javnih sredstava, kao nadležnom odboru, i to:

 - Izveštaj Odbora za zdravlje i porodicu, koji je odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama i dopunama Zakona o budžetu Republike Srbije za 2020. godinu, Razdeo 27 - Ministarstvo zdravlja, sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2020. godinu, koji je podnela Vlada, u načelu;

 -Izveštaj Odbora za privredu, regionalni razvoj, trgovinu, turizam i energetiku, koji je odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama i dopunama Zakona o budžetu Republike Srbije za 2020. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, u načelu.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica Odbora je završena u 14,15 časova.

 Sednica je tonski snimana.

 SEKRETAR PREDSEDNIK

 Tijana Ignjatović dr Aleksandra Tomić